Heimsmeistarar Frakklands féllu úr leik í vítaspyrnukeppni í 16-liða úrslitum Evrópumóts karla í fótbolta í gærkvöldi og átta mörk voru skoruð í leik Spánar og Króatíu. 16-liða úrslitum keppninnar lýkur í kvöld.
Sviss náði forystunni á 15. mínútu en Frakkar skoruðu næstu þrjú mörk og voru komnir í 3-1 þegar korter var til leiksloka. Svisslendingar gáfust ekki upp. Þeir skoruðu tvö mörk á síðustu 10 mínútum leiksins og jöfnuðu metin í 3-3. Því þurfti að framlengja. Ekkert mark var hins vegar skorað í framlengingunni og farið var í vítaspyrnukeppni. Sviss var búið að skora úr öllum fimm spyrnum sínum, og Frakkar úr fjórum, þegar kom að Kylian Mbappe. Yann Sommer varði hins vegar frá Mbappe og þar með ljóst að Sviss færi áfram og heimsmeistarar Frakka úr leik. Sviss mætir Spáni í 8-liða úrslitum en leikur Spánar og Króatíu í gær reyndist fjörugur. Líkt og í leik Frakklands og Sviss var staðan jöfn, 3-3, eftir venjulegan leiktíma. Í framlengingunni skoruðu þeir Alvaro Morata og Mikel Oyarzabal fyrir Spán og tryggðu Spánverjum 5-3 sigur og sæti í 8-liða úrslitunum. Lokaleikir 16-liða úrslitanna verða spilaðir í dag og í kvöld. England og Þýskaland mætast klukkan fjögur og klukkan sjö berjast Svíþjóð og Úkraína um síðasta farseðilinn í 8-liða úrslit keppninnar.
Tíundu umferð úrvalsdeildar karla í fótbolta lauk í gær. Leiknir varð fyrsta liðið til að vinna Víking á leiktíðinni en liðin mættust í Breiðholti og lauk leiknum með 2-1 sigri heimamanna. Sævar Atli Magnússon skoraði bæði mörk Leiknis en Nikolaj Hansen lagaði stöðuna fyrir Víking með marki úr vítaspyrnu á 78. mínútu. Stjarnan vann KR á útivelli 2-1 á Akranesi skildu ÍA og Keflavík jöfn 2-2. Úrvalsdeild kvenna heldur áfram í dag, á Akureyri fær Þór/KA Fylki í heimsókn, ÍBV og Þróttur mætast í Vestmannaeyjum og Valur tekur á móti Keflavík á Hlíðarenda.
Lionel Messi varð í gærkvöldi leikjahæsti landsliðsmaður Argentínu er Argentínumenn lögðu Bólivíu í lokaleik A-riðils Suður-Ameríkukeppninnar í fótbolta. Leikurinn í gær var 148. landsleikur Messi fyrir Argentínu og tók hann þar með fram úr Javier Mascherano sem lék 147 leiki fyrir argentíska landsliðið. Messi er einnig langmarkahæsti leikmaður Argentínu. Hann skoraði tvö mörk og lagði upp eitt í 4-1 sigri liðsins í gær og hefur hann nú skorað 75 landsliðsmörk. Argentína mætir Ekvador í 8-liða úrslitum keppninnar.
Frakkland féll úr leik í 16-liða úrslitum Evrópumóts karla í fótbolta í gærkvöld. Frakkar mættu Sviss og réðust úrslitin í vítaspyrnukeppni. Átta mörk voru skoruð í leik Spánar og Króatíu.